# மலாயா பல்கலைக்கழக மருத்துவ மையம்



**மலாயா பல்கலைக்கழக மருத்துவ மையம்** (மலாய்:*Pusat Perubatan Universiti Malaya* (**PPUM**); ஆங்கிலம்:*University of Malaya Medical Centre*) (**UMMC**) என்பது மலேசியா, கோலாலம்பூரில் அமைந்துள்ள மலாயா பல்கலைக்கழகத்தின் மருத்துவ மையம் ஆகும். முன்பு **பல்கலைக்கழக மருத்துவமனை** (*University Hospital*) (**UH**) என்று அழைக்கப்பட்டது.  

இந்த மருத்துவமனைக்கு மலேசிய அரசாங்கம் நிதியுதவி வழங்குகிறது. இது ஒரு பயிற்சி மருத்துவமனை மற்றும் நிபுணத்துவ மருத்துவமனை ஆகும். கோலாலம்பூரின் தென்மேற்குப் பகுதியில் பந்தாய் டாலாம் எனும் இடத்தில் உள்ளது.  

செப்டம்பர் 1962-இல் மலாயா பல்கலைக்கழகத்தின் ஒரு பகுதியாக இந்த மருத்துவமனை நிறுவப்பட்டது. தற்போது உலகின் பல்வேறு நாடுகளைச் சேர்ந்த நிபுணத்துவ மருத்துவர்கள், பயிற்சிகளைப் பெறுவதற்கு இந்த மருத்துவமனையில் சிறப்பு வசதிகள் வழங்கப்பட்டு உள்ளன.  

## பொது
இந்த மருத்துவமனை, மலாயா பல்கலைக்கழக மருத்துவத் துறைக்கான பயிற்சி மருத்துவமனையாகச் செயல்படுகிறது. மேலும் இது மலேசியாவின் மிகப்பெரிய; பழைமையான கற்பித்தல் மருத்துவமனை; மற்றும் மலேசியாவின் இரண்டாவது பெரிய மருத்துவமனையாகும்.  

மலாயா பல்கலைக்கழகம் 1949-ஆம் ஆண்டு அக்டோபர் 8-ஆம் தேதி சிங்கப்பூரில் நிறுவப்பட்டது. மலாயா மற்றும் சிங்கப்பூர் கூட்டமைப்பு ஆகியவற்றின் உயர் கல்வித் தேவைகளுக்கு சேவை செய்வதற்காக ஒரு தேசிய நிறுவனமாக மலாயா பல்கலைக்கழகம் நிறுவப்பட்டது.  

### ஏழாம் எட்வர்ட் மருத்துவக் கல்லூரி

மலாயா பல்கலைக்கழகத்தின் முன்னோடிப் பல்கலைக்கழகமான மன்னர் ஏழாம் எட்வர்ட் மருத்துவக் கல்லூரி, 28 செப்டம்பர் 1905 அன்று சிங்கப்பூரில் நிறுவப்பட்டது. அப்போது சிங்கப்பூர் பிரித்தானியப் பேரரசின் ஒரு பகுதியாக இருந்தது.  

அக்டோபர் 1949-இல், மன்னர் ஏழாம் எட்வர்ட் மருத்துவக் கல்லூரியும்; ராபிள்ஸ் கல்லூரியும் இணைக்கப்பட்டதும், புதிய பல்கலைக்கழகமாக மலாயா பல்கலைக்கழகம் உருவானது. 15 சனவரி 1959-இல் மலாயா பல்கலைக்கழகத்தின் இரண்டு தன்னாட்சி பிரிவுகள்; ஒன்று சிங்கப்பூரிலும் மற்றொன்று கோலாலம்பூரிலும் அமைக்கப்பட்டன.  

### செவிலியர் பற்றாக்குறை

1960-ஆம் ஆண்டில், இந்த இரண்டு பிரிவுகளும் தன்னாட்சி மற்றும் தனி தேசியப் பல்கலைக்கழகங்களாக மாற வேண்டும் என்று மலேசிய அரசாங்கம் கருதியது. 1961-ஆம் ஆண்டு மலேசிய அரசியலமைப்பின் கீழ், 1962 சன்வரி 1-ஆம் தேதி மலாயா பல்கலைக்கழகம் நிறுவப்பட்டது. 2012-ஆம் ஆண்டில், மலேசிய உயர்க் கல்வி அமைச்சினால் மலாயா பல்கலைக்கழகத்திற்குத் தன்னாளுமைத் தகுதி வழங்கப்பட்டது.  

1966 டிசம்பரில் மலாயா பல்கலைக்கழக மருத்துவமனையின் முதன்மைக் கட்டிடம் கட்டி முடிக்கப்பட்டது. ஆயினும், செவிலியர் பற்றாக்குறையால் மருத்துவமனையை முறையாக இயக்குவதும்; புதிய நோயாளிகள் கூடங்களைத் திறப்பதும் மெதுவாகத் தொடர்ந்தன. முதல் நோயாளிகள் மார்ச் 1967-இல் அனுமதிக்கப்பட்டனர்.  

### டாக்டர் டி.ஜே. தனராஜ்

1968 ஆகஸ்ட் 5-இல் மலாயா பல்கலைக்கழக மருத்துவமனை என்பது மலாயா பல்கலைக்கழக மருத்துவ மையம் என பெயர் மாற்றம் கண்டது. 1969-ஆம் ஆண்டின் இறுதியில், மலாயா பல்கலைக்கழக மருத்துவமனையில் 758 படுக்கைகள் இருந்தன. 1974-இல், மேலும் 112 படுக்கைகளைக் கொண்ட புதிய நோயாளிக் கூடம் (வார்டு) கட்டப்பட்டது. அந்தக் கட்டத்தில் பல்கலைக்கழக மருத்துவமனையில் மொத்தம் 870 படுக்கைகள் இருந்தன. தற்போது இந்த மருத்துவ மையத்தில் 44 நோயாளி கூடங்களும்; 1,617 படுக்கைகளும் உள்ளன.  

1 பிப்ரவரி 1963 அன்று டாக்டர் டி.ஜே. தனராஜ் என்பவர் முதல் இயக்குநராகப் பொறுப்பேற்றார். தற்போது பேராசிரியர் டாக்டர் நசிரா பிந்தி அசுனான் (2 நவம்பர் 2020 ~ 2024) இயக்குநராகப் பொறுப்பு வகிக்கிறார். தற்போதைய மலாயா பல்கலைக்கழக மருத்துவ மையம்; மலேசிய உயர் கல்வி அமைச்சின் கீழ் ஒரு சட்டப்பூர்வ அமைப்பாக இயங்கி வருகிறது.  

## காட்சியகம்